Mette Kierkgaard (M), 2023-11-28:
Tak, formand.
Jeg vil også gerne indlede med igen at sige tak til fru Pia Kjærsgaard for at få foranstaltet den her forespørgselsdebat.
Jeg tror, det har været tydeligt for os alle sammen – det har i hvert fald været tydeligt for mig – at det er noget, der optager os alle sammen.
Det er også tydeligt for mig, at det er noget, rigtig mange faktisk ved noget om i Ældreudvalget, og jeg synes i virkeligheden, at det er en stor gave, at der både er et stort engagement, men tydeligvis også en stor viden om et område, der optager os alle, og i hvert fald også et område, der optager mig rigtig meget.
Det gør vi selvfølgelig ved at løse nogle af alle de problemer, vi taler om, men vi skal holde fast i, at ældreplejen er et kernevelfærdsområde, hvor der skal være kvalitet for vores borgere.
Det rimer i virkeligheden også rigtig meget på, at vi har kvalitet for vores medarbejdere, og at der er arbejdsglæde derude.
For det, at vi har trygge og dygtige medarbejdere, der er nemme at rekruttere, og som vi kan fastholde, er faktisk også en forudsætning for, at vi kan have en god ældrepleje.
For lige at gå tilbage til spørgsmålet i forespørgslen vil jeg sige, at jeg er enig i, at penge selvfølgelig udgør en vigtig ramme.
Jeg var i min indledende tale også inde på, at pengene skal følge med, og vi har også prioriteret ældreplejen på andre områder.
Men jeg mener også, der er nogle helt grundlæggende problemer omkring rekruttering og arbejdskraft og manglende tillid til vores ældrepleje derude, især i forhold til om vi kan få den pleje, vi mener vi har brug for, og ikke mindst omkring alt bureaukratiet og den måde, vi har skruet vores ældrepleje sammen på.
Jeg sad også og lyttede til, hvor fællesmængderne er, og hvor uenighederne er, og jeg hørte også på tværs af partierne en række ordførere udtrykke stor bekymring over det, der handler om rekruttering, bureaukrati og tillid.
Det er jeg sådan set glad for, og jeg tror faktisk, det er vigtigt, at vi deler opfattelsen af problembilledet, for allerede dér er vi, i hvert fald på nogle stræk, kommet langt.
Så synes jeg også, der er en pointe i at tale om det både på den korte bane og på den lange bane, hvilket jeg også hørte bl.a. fru Kirsten Normann Andersen var inde på.
På den korte bane er jeg rigtig glad for, at vi i går med finansloven for 2024 fik landet en bred aftale – og det er jo blandt alle partierne, der er her i dag – hvormed vi afsætter 695 mio. kr. over de næste 4 år til en værdig ældrepleje.
Det handler bl.a. om det her med teams, som flere også har været inde på.
Jeg tror så heller ikke, at vi bare lige kan løse problemerne på den korte bane, og det hænger sammen med, at der altså ikke er nogen lette løsninger.
Jeg tror egentlig også, at vi tidligere har troet, vi kunne lave vores afbureaukratisering ved alene at fjerne en regel her og der og i ny og næ.
Årsagen til, at vi ikke har kunnet det, er simpelt hen, at der ikke er nogen lette løsninger.
Det handler ikke kun om at indføre noget velfærdsteknologi.
Det handler ikke kun om at fokusere på medarbejdere.
Det handler ikke kun om at tænke på afbureaukratisering.
Vi skal have fat i alle krumtapperne og alle hjulene.
Men den positive nyhed synes jeg er, at der er løsninger.
Der er ingen lette løsninger, men de er der, og jeg arbejder rigtig meget for, at vi kan få samlet dem i det her udspil, for jeg tror i modsætning til nogle andre – jeg tror, det var hr. Kim Edberg Andersen, der var inde på det – nemlig ikke på, at der er nogle småting, man kan gøre her.
Vi bliver nødt til at tage fat i ret meget ad gangen og ikke kun spise elefanten i bidder, for pointen er egentlig at forstå, at tingene hænger sammen, hvis vi skal lykkes.
Men grundlæggende mener jeg egentlig, at der er gode udsigter, for når jeg er rundt hos kommuner og interessenter, oplever jeg en stor parathed til, at vi skal gøre noget på ældreområdet.
Jeg oplever faktisk også en rigtig stor parathed her i dag blandt ordførerne til, at vi skal gøre noget.
Igen vil jeg sige, at det jo i sig selv virkelig er en positiv konstatering, når vi kommer med et udspil til forhandling.
Jeg synes faktisk også, at jeg oplever en parathed og også nogle fælles opfattelser, i hvert fald hvad angår nogle af løsningerne.